Document ID: 32009R0385

KOMISIJOS REGLAMENTAS (EB) Nr. 385/2009
2009 m. gegužės 7 d.
kuriuo pakeičiamas Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus, IX priedas (Pagrindų direktyva)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (1), ypač į jos 39 straipsnio 2 dalį,
kadangi:
(1)
Direktyva 2007/46/EB nustatyta suderinta visoms naujoms transporto priemonėms taikomų administracinių nuostatų ir bendrųjų techninių reikalavimų sistema. Visų pirma ja nustatyta transporto priemonės gamintojo, kaip Bendrijos tipo patvirtinimo turėtojo, prievolė pridėti atitikties liudijimą prie kiekvienos transporto priemonės, pagamintos laikantis Bendrijos teisės aktų, reglamentuojančių tipo patvirtinimą.
(2)
Atitikties liudijimas, kurio pavyzdys pateiktas Direktyvos 2007/46/EB IX priede, yra oficialus pareiškimas transporto priemonės pirkėjui, kad tam tikra transporto priemonė pagaminta laikantis teisės aktuose, reglamentuojančiuose Bendrijos tipo patvirtinimą, nurodytų reikalavimų.
(3)
Būtina užtikrinti, kad atitikties liudijime pateikta informacija susijusiems vartotojams ir ūkinės veiklos vykdytojams būtų aiški. Atitikties liudijimo pavyzdyje turėtų būti visa valstybių narių institucijoms svarbi techninė informacija, kuria remiantis būtų galima pradėti eksploatuoti transporto priemones.
(4)
Priėmus 2001 m. gruodžio 20 d. Komisijos direktyvą 2001/116/EB, derinančią su technikos pažanga Tarybos direktyvą 70/156/EEB dėl valstybių narių teisės aktų, reglamentuojančių motorinių transporto priemonių ir jų priekabų tipo patvirtinimą, suderinimo (2), atitikties liudijimo pavyzdys dar nė karto nebuvo atnaujintas. Todėl reikėtų jį atnaujinti, atsižvelgiant į daugelį esminių pakeitimų, padarytų Direktyva 2007/46/EB, kuria nuo 2009 m. balandžio 29 d. bus įvestos komercinėms transporto priemonėms taikomos nuostatos dėl visos transporto priemonės EB tipo patvirtinimo.
(5)
Be to, vadovaujantis 1999 m. balandžio 29 d. Tarybos direktyva 1999/37/EB dėl transporto priemonių registracijos dokumentų (3), transporto priemones registruojančios valstybių narių institucijos turi gauti patikimą techninę informaciją, kuria remdamosi Bendrijos teritorijoje galėtų atlikti pirmąją naujų transporto priemonių registraciją. Atitikties liudijime pateikti techniniai duomenys yra tinkama informacija, kuria galima remtis atliekant registraciją. Siekiant sumažinti Europos piliečiams tenkančią administracinę naštą, reikėtų nustatyti, kad atitikties liudijime būtų taip pat nurodoma visa pagal Direktyvą 1999/37/EB būtina informacija, atsižvelgiant į Komisijos komunikatais - veiksmų planu „Reglamentavimo aplinkos supaprastinimas ir tobulinimas“ (4) ir Administracinės naštos mažinimo Europos Sąjungoje veiksmų programa įtvirtintus principus (5).
(6)
Siekiant užtikrinti tinkamą Bendrijos tipo patvirtinimo tvarkos taikymą, reikėtų atnaujinti Direktyvos 2007/46/EB priedus, kad jie būtų suderinti su moksline ir technine pažanga.
(7)
Todėl reikėtų pakeisti Direktyvos 2007/46/EB IX priedą.
(8)
Kad būtų galima taikyti naują visų kaupiamų duomenų, kurie turi būti nurodyti atitikties liudijime, administravimo sistemą, transporto priemonės gamintojas turi nustatyti tinkamas priemones. Todėl reikėtų nustatyti pakankamą pereinamąjį laikotarpį, kuriuo būtų galima toliau naudotis ankstesnio pavyzdžio atitikties liudijimais.
(9)
Šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 2007/46/EB IX priedas pakeičiamas šios direktyvos priedu.
2 straipsnis
Iki 2010 m. balandžio 29 d. gamintojai gali teikti atitikties liudijimus, kurie atitinka Tarybos direktyvos 70/156/EEB (6) IX priede pateiktus pavyzdžius.
3 straipsnis
Šis reglamentas įsigalioja 2009 m. balandžio 29 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. gegužės 7 d.

Labels: 7
8